আইনের শাসন বলবৎ করা গণতান্ত্রিক পরিকাঠামোয় যে কোন প্রশাসনের প্রথম কর্তব্য। আর এই কর্তব্যের অন্যতম অঙ্গ রক্ষকই যাতে ভক্ষক না হয়ে ওঠে তা সুনিশ্চিত করাও। দুর্ভাগ্যবশত এ দেশে প্রায়শই গণতন্ত্রের এই মৌলিক শর্তটি শুধু লঙ্ঘিতই হয় না, সে লঙ্ঘনের বিচার প্রক্রিয়াটিও প্রায়শই দীর্ঘসূত্রিতার দরুণ ব্যাহত হতে থাকে। ১৯৮৭ সালে উত্তর প্রদেশের হাশিমপুরায় ৪২ জন সংখ্যালঘু মানুষকে যে বেআইনি পদ্ধতিতে হত্যা করা হয়, দীর্ঘ তিন দশক পরে সে অপরাধে ১৬ জন পুলিসকর্মীকে যাবজ্জীবন কারাদণ্ডে দণ্ডিত করল দিল্লি হাইকোর্ট। এ রায় সুসংবাদ অবশ্যই, কারণ এর মাধ্যমে আদালত এই বার্তা দিল যে এ ধরনের অপরাধের শাস্তি শেষ পর্যন্ত সুনিিশ্চত করা হবেই এবং সে লক্ষ্যে প্রয়োজনে ঘটনার বহু বছর পরে দাখিল করা সাক্ষ্য-প্রমাণও বৈধ হিসেবে পরিগণিত হবে। ইদানীংকালে সারা দেশজুড়ে আইনের শাসন নিজের হাতে তুলে নেওয়ার যে প্রবণতা দেখা দিয়েছে, বিশেষত বিভিন্ন স্বঘোষিত গোরক্ষক বাহিনীর প্ররোচনায় উত্তর ভারতের বিভিন্ন রাজ্যে সংখ্যালঘু সম্প্রদায়ের উপর যে হামলা চলেছে, আশা করা যাক দিল্লি উচ্চ আদালতের এই রায়ের ফলে সে বিষয়ে প্রশাসন অধিকতর সচেতন হবে।